## Pravilnik Suda časti Hrvatske obrtničke komore

### NN 11/2007 (31.1.2007.), Pravilnik Suda časti Hrvatske obrtničke komore

# HRVATSKA OBRTNIČKA KOMORA

**528**

Na temelju članka 64. stavak 2. podstavak 9. Zakona o obrtu (»Narodne novine« br.
90/96, 102/98, 64/01, 71/01) i članka 23. stavak 1. podstavak 9. Statuta
Hrvatske obrtničke komore (»Narod­ne novine« br. 21/99, 62/02, 158/02, 12/06),
Skupština Hrvatske obrt­ničke komore na svojoj 10. sjednici održanoj 19.
prosinca 2006. donosi

## PRAVILNIK

### SUDA ČASTI HRVATSKE OBRTNIČKE KOMORE

I. OPĆE ODREDBE

*Sadržaj Pravilnika*
Članak 1.

Ovim Pravilnikom uređuje se organizacija, sastav, način imenovanja predsjednika,
njegovih zamjenika, sudaca i tajnika Suda časti HOK-a, nadležnost, povrede o
kojima taj Sud odlučuje te postupak i mjere koje on može izreći.

*Neovisnost Suda časti i pravne osnove za suđenje*
Članak 2.

(1) Pri Hrvatskoj obrtničkoj komori (u daljnjem tekstu: Komora) osnovan je i
djeluje Sud časti HOK-a.
(2) Sud časti HOK-a je tijelo Komore koje je u obavljanju svoje funkcije
neovisno i sudi na temelju Ustava, međunarodnih ugovora, općih načela obveznog
prava, zakona, Statuta Komore, ovog Pravilnika i drugih akata Komore.

*Naziv, pečat i znak Suda časti*
Članak 3.

(1) Naziv suda je: Sud časti Hrvatske obrtničke komore (u daljnjem tekstu: Sud
časti).
(2) Sjedište Suda časti je u Zagrebu, Ilica 49.
(3) Sud časti ima svoj pečat koji je okruglog oblika. Na vanjskom rubu pečata
piše: Hrvatska obrtnička komora – Zagreb, a na unutrašnjem rubu piše: Sud časti.
U sredini je zaštitni znak Komore.
(4) Sud časti ima svoj znak. Znak predstavlja Justiciju, božicu pravde u plavoj
boji, ispod koje u prvom redu piše: »Sud časti«, a u drugom redu: »Hrvatske
obrtničke komore«, ispred kojeg teksta se nalazi zaštitni znak Komore.

II. UNUTARNJI USTROJ

*Sastav Suda časti, imenovanje i mandati*
Članak 4.

(1) Sud časti čine:
1. predsjednik Suda časti,
2. dva zamjenika predsjednika,
3. 70 sudaca prvostupanjskih vijeća,
4. 20 sudaca drugostupanjskih vijeća i
5. tajnik Suda časti.
(2) Predsjednika, njegove zamjenike, suce i tajnika imenuje Upravni odbor
Komore.
(3) Mandat predsjednika, njegovih zamjenika, sudaca i tajnika Suda časti može
prestati:
1. opozivom od strane Upravnog odbora Komore,
2. prestankom obavljanja obrta,
3. ostavkom.
(4) Svima imenovanima u Sud časti mandat traje četiri godine računajući od dana
imenovanja s time da iste osobe po isteku mandata mogu biti ponovno imenovane na
iste dužnosti.
(5) Na mjesto osobe kojoj mandat prestane prije isteka vremena na koje je
imenovana imenuje se nova osoba čiji mandat traje onoliko koliko bi trajao
mandat njenog prethodnika.
(6) Ako imenovanje u Sud časti nije izvršeno do isteka mandata ranije
imenovanih, onda se mandat ranije imenovanih produžuje dok imenovanje novih ne
bude izvršeno.

*Tko može biti imenovan u Sud časti*
Članak 5.

(1) U Sud časti može biti imenovan svaki častan član Komore koji ima potrebno
iskustvo i uživa ugled u sredini u kojoj živi i radi, kao i umirovljeni obrtnik.
(2) Pored članova Komore u Sud časti mogu se imenovati i suci drugih sudova,
sveučilišni profesori, znanstveni radnici te drugi istaknuti stručnjaci kao i
predstavnici drugih institucija i udruga sukladno posebnim propisima.
(3) U Sud časti ne mogu biti imenovani članovi Nadzornog odbora Komore,
područnih obrtničkih komora odnosno udruženja obrtnika.
(4) Predsjedništvo Suda časti donosi uputu o provođenju postupka i predlaganju
kandidata za imenovanje u Sud časti.
(5) Prijedlog liste kandidata za imenovanje u Sud časti utvrđuje Predsjedništvo
Suda časti te ga prije upućivanja na Upravni odbor Komore dostavlja Odboru za
praćenje i razvoj komorskog sustava i statut.
(6) Dužnost sudaca u Sudu časti je počasna. Iznimno, Upravni odbor Komore može
utvrditi primjerenu naknadu za rad sudaca u Sudu časti.

*Svečana izjava*
Članak 6.

Prije stupanja na dužnost suci Suda časti daju svečanu izjavu koja glasi:
Izjavljujem da ću se u svom radu pridržavati Ustava, zakona, Statuta Komore,
Pravilnika o radu suda časti i drugih akata i moralnih vrijednosti društva te da
ću povjerenu dužnost obavljati savjesno i nepristrano.

*Predsjedništvo Suda časti – sastav i poslovi*
Članak 7.

(1) Predsjedništvo Suda časti čine predsjednik, dva (2) zamjenika i tajnik.
(2) Predsjedništvo vodi brigu o zakonitostima u radu Suda časti, razmatra
izvješća o radu Suda časti i o tome obavještava tijela Komore te obavlja i druge
poslove određene Statutom, ovim Pravilnikom ili drugim aktima Suda časti.
(3) Predsjedništvo može donositi odluke, poslovnike te davati mišljenja.
(4) Predsjednik predstavlja i zastupa Sud časti, brine se o održavanju i
razvijanju suradnje s drugim sudovima, tijelima i organizacijama čija je
djelatnost od neposrednog interesa za rad Suda časti, vodi brigu o hitnosti
postupka pred Sudom časti, te obavlja i druge poslove utvrđene ovim Pravilnikom
ili drugim aktima Suda časti. Radi raspravljanja stručnih pitanja vezanih za rad
suda predsjednik može sazvati zajedničku sjednicu predsjednika prvostupanjskih
i/ili drugostupanjskih vijeća Suda časti.
(5) Zamjenici predsjednika Suda časti pomažu u radu predsjedniku i obnašaju
prava i obveze predsjednika Suda časti u njegovoj odsutnosti ili po njegovom
ovlaštenju.

*Tajnik Suda časti*
Članak 8.

(1) Tajnik Suda časti je zaposlenik Komore.
(2) Tajnika Suda časti imenuje Upravni odbor Komore.
(3) Tajnik Suda časti vodi prethodne postupke mirenja, organizira rad Suda
časti, daje potrebne upute za postupanje pred Sudom časti, zaprima prijave,
žalbe i druge podneske stranaka, vodi evidenciju o mjerama koje su pravomoćnom
odlukom Suda časti izrečene, sudjeluje u izradi analiza i izvješća Suda časti te
obavlja i druge poslove kojima se osiguravaju uvjeti za rad Suda časti.
(4) Organiziranje i provođenje rada prvostupanjskog vijeća Suda časti u pravilu
obavlja tajnik Suda časti ili ovlašteni djelatnik područne obrtničke komore ili
udruženja obrtnika, a područna obrtnička komora odnosno udruženje obrtnika
osiguravaju prema potrebi prostor i drugu tehničku pomoć za rad prvostupanjskog
vijeća Suda časti.
(5) Djelatnika iz prethodnog stavka na prijedlog predsjednika područne obrtničke
komore odnosno udruženja obrtnika ovlašćuje za rad s predmetima suda predsjednik
Suda časti.

III. NADLEŽNOST SUDA ČASTI

*Povrede zbog kojih Sud časti vodi postupak i izriče mjere*
Članak 9.

(1) Sud časti odlučuje o:
1. povredama trgovačkih i poslovnih običaja u obavljanju obrta,
2. povredama u ispunjavanju obveza bez pažnje dobrog struč­njaka,
3. ispunjavanju zakonskih i ugovornih obveza prema naučniku na naukovanju,
4. drugim povredama koje predstavljaju grubu povredu morala u obavljanju obrta,
5. neizvršavanju obveza članova,
6. povredama Statuta i drugih akata Komore, područnih obrtničkih komora odnosno
udruženja obrtnika,
7. povredama časti i ugleda Komore, područnih obrtničkih komora odnosno
udruženja obrtnika ili njihovih tijela iznošenjem neistinitih navoda,
8. drugim povredama koje predstavljaju grubu povredu morala u obavljanju
dužnosti u tijelima i radnim tijelima Komore, područ­nih obrtničkih komora
odnosno udruženja obrtnika,
9. nesavjesnom raspolaganju financijskim sredstvima Komore, područne obrtničke
komore odnosno udruženja obrtnika, temeljem predočenih dokaza.
(2) Pri odlučivanju o odgovornosti za počinjenje gore navedenih povreda Sud
časti će posebnu pažnju posvetiti poštivanju osnovnih načela obveznih odnosa, a
posebno načelu savjesnosti i poštenja u poslovanju kao i zaštiti interesa
članova Komore te očuvanju cjelovitosti komorskog sustava kao i zaštiti
digniteta tijela organizacija koje ga čine.
(3) Sud časti ne obavlja poslove pravne pomoći.
(4) Sud časti ne sudi u radnim sporovima.

*Opća definicija i primjeri posebnih slučajeva povreda trgovačkih i poslovnih
običaja*
Članak 10.

(1) Povredom trgovačkih i poslovnih običaja smatra se svako ponašanje kojim
obrtnik, radnjom ili propustom, postupa suprotno onim pravilima struke koja
vrijede za obavljanje njegove registrirane djelatnosti bez obzira obavlja li
proizvodnu, uslužnu (konzultantske i servisne usluge ili usluge u trgovini:
agencijske, komisijske, zastupničke i slično) ili trgovinsku djelatnost.
(2) Povredama trgovačkih i poslovnih običaja u obavljanju obrta smatraju se
naročito:
1. postupak, djelo ili izjava usmjereni na rušenje ugleda drugih obrtnika ili
ugleda trgovačkih društava (npr. ocrnjivanje natjecatelja),
2. neispunjavanje preuzetih ili ugovorenih obveza,
3. prodaja proizvoda ili pružanje usluga loše kvalitete pod vidom dobre
kvalitete,
4. reklama na štetu drugih obrtnika, trgovačkih društava ili potrošača,
5. prodaja tuđih proizvoda kao vlastitih,
6. neispravan način naplate za izvršenu uslugu (više od istaknute cijene,
neizdavanje računa i sl.),
7. odbijanje izvršenja usluge,
8. nepoštivanje pravila struke.

*Povrede na štetu naučnika*
Članak 11.

Obrtniku se može privremeno ili trajno oduzeti pravo primanja naučnika na
naukovanje:
1. ako povrijedi ugovorne obveze prema naučniku,
2. ako onemogućava naučniku redovno pohađanje nastave,
3. ako prestanu uvjeti pod kojima je dobio licencu za naukovanje.

*Neizvršavanje obveza u Komori*
Članak 12.

Pod neizvršavanjem obaveza člana Komore smatra se naročito:
1. neplaćanje komorskog doprinosa,
2. neizvršavanje preuzetih obveza u radu tijela, radnih tijela odnosno komisija
Komore, područnih obrtničkih komora ili udruženja obrtnika i slično.
3. neizvršavanje obveza iz nagodbe sklopljene u postupku pred Sudom časti u
dogovorenom roku.

*Povrede akata i ugleda Komore, područnih obrtničkih komora, udruženja obrtnika i
njihovih tijela*
Članak 13.

(1) Povredama Statuta i drugih akata Komore, područnih obrt­ničkih komora
odnosno udruženja obrtnika smatra se naročito nepridržavanje odredbi tih akata i
odluka donesenih temeljem tih akata.
(2) Povredama kojima se nanosi šteta ugledu Komore, područ­nih obrtničkih komora
odnosno udruženja obrtnika smatra se naročito svaki postupak koji po svojim
manifestacijama može dovesti do umanjenja ugleda njihovih tijela.

*Mjere koje izriče Sud časti*
Članak 14.

(1) Zbog povreda iz članaka 9. do 13. ovog Pravilnika Sud časti može izreći
sljedeće mjere:
1. opomenu,
2. javnu opomenu uz objavu na sjednici Skupštine Komore,
3. javnu opomenu uz objavu u glasilu Komore i na web stranici Komore u trajanju
od 60 dana te i u drugim glasilima ako je tako određeno presudom,
4. oduzimanje prava na primanje naučnika na naukovanje u trajanju od jedne (1)
do tri (3) godine ili trajno,
5. zabranu obavljanja djelatnosti u trajanju od šest (6) mjeseci do dvije (2)
godine,
6. prijedlog za oduzimanje obrtnice u trajanju od šest (6) mjeseci do pet (5)
godina,
7. prestanak obnašanja funkcija u tijelima i radnim tijelima Komore, područne
obrtničke komore odnosno udruženja obrtnika,
8. zabranu obnašanja funkcija u tijelima i radnim tijelima Komore, područne
obrtničke komore odnosno udružena obrtnika za jedno (1), dva (2) ili tri (3)
mandatna razdoblja.
(2) Mjere iz prethodnog stavka mogu se kumulirati.

IV. SASTAV VIJEĆA

*Sastav vijeća*
Članak 15.

(1) Sud časti sudi u vijeću.
(2) Ročišta prvostupanjskog vijeća Suda časti se održavaju u sjedištu Suda časti
ili u područnim obrtničkim komorama, a po odluci predsjednika prvostupanjskog
vijeća drugdje odnosno na području udruženja obrtnika.
(3) Kada se ročišta održavaju na području područne obrtničke komore ili
udruženja obrtnika tajnik Suda časti dostavlja spis pred­meta tajniku područne
komore ili udruženja obrtnika radi nastavka postupka po prijavi. Nakon
zaključenja rasprave spis predmeta se zajedno s 5 primjeraka presude koju
potpisuje predsjednik vijeća vraća tajniku Suda časti radi otpreme presude
strankama.
(4) Drugostupanjsko vijeće odlučuje u sjedištu Suda časti.
(5) U postupku pred Sudom časti u prvom stupnju sudi vijeće sastavljeno od
jednog suca kao predsjednika vijeća i dvoje sudaca kao članova vijeća.
(6) Sastav vijeća za svaki pojedini slučaj predlaže tajnik Suda časti, a
određuje predsjednik Suda časti s liste sudaca za prvostupanjsko vijeće.
(7) Predsjednik prvostupanjskog vijeća može biti samo diplomirani pravnik s
položenim pravosudnim ispitom.
(8) U postupku pred Sudom časti u drugom stupnju sudi vijeće sastavljeno od
jednog suca kao predsjednika vijeća i četiri suca kao članova vijeća.
(9) Sastav drugostupanjskog vijeća za svaki pojedini slučaj predlaže tajnik Suda
časti, a određuje predsjednik Suda časti s liste sudaca za drugostupanjsko
vijeće.
(10) Predsjednik drugostupanjskog vijeća može biti samo diplomirani pravnik s
položenim pravosudnim ispitom.

V. POSTUPAK PRED SUDOM ČASTI

*Odgovarajuća primjena Zakona o parničnom postupku*
Članak 16.

(1) U postupku pred Sudom časti, ako drugačije nije određeno ovim Pravilnikom
ili drugim aktima Suda časti, na odgovarajući se način primjenjuju odredbe
Zakona o parničnom postupku glaveI – XXIII (»Narodne novine«broj 53/91, 91/92,
112/99, 88/01, 117/03 i 88/05), osim odredbi o presudi na temelju priznanja,
presudi zbog ogluhe, presudi zbog izostanka, sudskoj nagodbi i reviziji.
(2) U dvojbenim slučajevima Predsjedništvo Suda časti daje mišljenje o tome što
se smatra odgovarajućim načinom u primjeni odredbi Zakona o parničnom postupku,
rukovodeći se načelom ekonomičnosti postupanja pred Sudom časti, istodobno
uvažavajući da je Sud časti tijelo Komore za alternativno rješavanje sporova
različito od redovnog suda.

*Pokretanje postupka: prijava, rokovi zastare*
Članak 17.

(1) Postupak pred Sudom časti pokreće prijavitelj pisanom prijavom.
(2) Prijava se može podnijeti samo protiv obrtnika ili trgovač­kog društva koji
su članovi Komore.
(3) Prijavu Sudu časti može podnijeti i oštećeni prijavitelj (fizička ili pravna
osoba) sa prebivalištem odnosno sjedištem izvan područja Republike Hrvatske.
(4) Prijava se podnosi neposredno Komori ili putem područne obrtničke komore
odnosno udruženja obrtnika.
(5) Za povrede iz članka 9. stavak 1. alineja 1. – 4. prijava se može podnijeti
u roku od šest mjeseci od dana saznanja za učinjenu povredu i počinitelja, a
najkasnije u roku od godinu dana od dana kada je povreda učinjena. Na ove rokove
Sud časti pazi po službenoj dužnosti.
(6) Za povrede iz članka 9. stavak 1. alineja 5. – 9. prijava se može podnijeti
u roku od godinu dana od dana saznanja za učinjenu povredu i počinitelja, a
najkasnije u roku od 3 godine od dana kada je povreda učinjena. Na ove rokove
Sud časti pazi po službenoj dužnosti.
(7) Za povrede iz članka 9. stavak 1. alineja 1. – 4. ovoga Pravilnika postupak
pred Sudom časti se ne može pokrenuti, a već pokrenuti postupak će se
obustaviti, ako je zbog ili povodom takve povrede pokrenut postupak pred
redovnim sudom ili je redovni sud donio odluku u takvom predmetu.

*Sadržaj prijave i prilozi. Odbačaj prijave*
Članak 18.

(1) Prijava za pokretanje postupka mora biti razumljiva i mora sadržavati: puna
imena i prezimena stranaka, odnosno tvrtke stranaka točno onako kako su upisane
u odgovarajućem registru uključujući i upisane adrese njihovog sjedišta, opis
povrede, posebno vrijeme kada je povreda učinjena, dokaze o povredi i
počinitelju povrede, podatke i okolnosti koje su od važnosti za učinjenu
povredu.
(2) Uz prijavu treba priložiti isprave kojima se dokazuju navodi prijave odnosno
dodatne isprave po zahtjevu Suda časti.
(3) Članovi Komore, tijela i radna tijela Komore, područnih obrtničkih komora i
udruženja obrtnika te njihovi predsjednici i tajnici dužni su na zahtjev Suda
časti dostaviti sve tražene isprave koje su potrebne za odlučivanje u postupku.
(4) Nepoštivanje obveze iz prethodnog stavka predstavlja povredu ovog Pravilnika
zbog koje se može pokrenuti postupak pred Sudom časti.
(5) Ako podnositelj prijave ne postupi u skladu sa stavkom 1. ovog članka, te
niti u danom roku ne dostavi dopunjenu prijavu, tajnik Suda časti će obustaviti
postupak po prijavi.
(6) Prijava se podnosi u dovoljnom broju primjeraka za Sud časti i stranke, a
najmanje u dva (2) primjerka.
(7) Podnositelj prijavu mora potpisati.
(8) Prijava se ne može podnijeti putem elektroničke pošte.

*Prethodni postupak mirenja*
Članak 19.

(1) Po primitku prijave, a prije pokretanja postupka pred prvostupanjskim
vijećem Suda časti, tajnik Suda časti, odnosno ovlašteni djelatnik iz ovoga
Pravilnika, pokušat će riješiti spor mirenjem među strankama (prethodni postupak
mirenja) sukladno ovom Pravilniku.
(2) Uz poziv za prethodni postupak mirenja prijavljenom se dostavlja prijava na
odgovor kojeg može dostaviti u roku 8 dana ili ga dati usmeno na saslušanju.
Ovaj rok u iznimnim slučajevima može biti i kraći, ali ne manji od 3 dana.
(3) Po ocjeni tajnika Suda časti ili ovlaštenog djelatnika, prije upućivanja
poziva za prethodni postupak mirenja, prijava se može poslati na odgovor
prijavljenom s pozivom da u odgovoru stavi svoj prijedlog mirnog rješenja spora.
(4) Ako se na saslušanje ne odazove uredno pozvan prijavitelj, tajnik Suda časti
će obustaviti postupak mirenja. Prijavljeni može unatoč nedolasku uredno
pozvanog prijavitelja tražiti da se postupak po prijavi nastavi.
(5) Ako se na saslušanje ne odazove uredno pozvan prijavljeni, tajnik Suda
časti, ovisno o prijedlogu prijavitelja, može zakazati još jedno saslušanje ili
spis predmeta dostavlja predsjedniku Suda časti radi određivanja prvostupanjskog
vijeća.
(6) Ako tajnik Suda časti, odnosno ovlašteni djelatnik, ne uspije spor riješiti
mirnim putem spis predmeta dostavlja se predsjedniku Suda časti radi određivanja
prvostupanjskog vijeća.
(7) Ako postupak mirenja završi nagodbom između stranaka, takva nagodba ima
učinak ovršne isprave.
(8) Ako prijavljeni ne izvrši nagodbu u dogovorenom roku on time čini povredu
obveze zbog koje Sud časti može, po prijavi oštećenoga, protiv njega provesti
novi postupak i izreći mu jednu od mjera predviđenih u članku 14. ovoga
Pravilnika.
(9) Postupak mirenja neće se provoditi ako jedna od stranaka stavi takav
prijedlog, već će tajnik Suda časti spis predmeta dostaviti predsjedniku Suda
časti radi određivanja prvostupanjskog vijeća.

*Određivanje rasprave, poziv, rasprava, vještačenje, odluka*
Članak 20.

(1) Nakon provođenja prethodnog postupka mirenja koje nije uspjelo, predsjednik
prvostupanjskog vijeća određuje usmenu raspravu pisanim pozivom. Pozivom se
pozivaju stranke, a ako je to potrebno, prema ocjeni Suda časti, i predloženi
svjedoci. Na raspravu se mogu pozvati vještaci, predstavnici cehova odnosno
sekcija.
(2) U pozivu mora biti naveden dan, sat i mjesto održavanja usmene rasprave,
puna imena i prezimena stranaka, odnosno tvrtke stranaka točno onako kako su
upisane u odgovarajućem registru, točne adrese stranaka i predmet o kojem se
raspravlja.
(3) Ako na raspravu bez opravdanog razloga nije pristupila stranka koja je
podnijela prijavu, a druga strana se tome ne protivi, Sud časti će postupak
obustaviti.
(4) Iznimno od stavka 1. ovog članka, Sud časti može odlučiti o prijavi na
temelju dostavljenih isprava i bez održavanja rasprave.
(5) Dostava pismena i poziva obavlja se:
1. prijavitelju na adresu navedenu u prijavi, a ako je dostava na navedenu
adresu neuspješna pismeno će se dostaviti objavom na oglasnoj ploči Suda časti,
2. prijavljenom na adresu navedenu u prijavi ili na adresu navedenu u Obrtnom
registru, odnosno na neku treću adresu koju je tijekom postupka Sudu časti dao
prijavljeni, a ako je dostava neuspješna na adresu iz registra ili onu koju
navede prijavljeni, pismeno će se dostaviti objavom na oglasnoj ploči Suda
časti.
(6) Dostava pismena putem oglasne ploče Suda časti smatra se uredno obavljenom
istekom osam (8) dana od stavljanja na oglasnu ploču Suda časti.
(7) Na omotnici pismena označuje se nadnevak (datum) njegova stavljanja na
oglasnu ploču Suda časti kao i datum pretpostavljene dostave nakon 8 dana, a ako
nema datuma vraćanja s naznačene adrese onda i datum vraćanja.

*Tajnost rasprave i podataka*
Članak 21.

(1) Rasprava pred Sudom časti vodi se bez prisutnosti javnosti.
(2) Predsjednik, njegovi zamjenici, suci i tajnik Suda časti, kao i svi
zaposlenici koji sudjeluju u radu Suda časti, obvezni su čuvati kao tajnu osobne
i poslovne podatke o strankama u postupku i nakon prestanka rada u Sudu časti.

*Rasprava*
Članak 22.

(1) Rasprava pred prvostupanjskim vijećem Suda časti vodi se uz istovremenu
prisutnost svih sudaca vijeća, pozvanih stranaka i drugih pozvanih osoba.
(2) Predsjednik prvostupanjskog vijeća utvrđuje koje su stranke i druge pozvane
osobe pristupile raspravi i jesu li sve uredno pozvane, a za osobe koje nisu
pristupile utvrdit će jesu li ili nisu uredno pozvane.
(3) Predsjednik prvostupanjskog vijeća objavljuje početak rasprave iznošenjem
predmeta spora i imena stranaka, identifikacijom osoba, tvrtki i drugih
sudionika te utvrđivanjem njihovih adresa.
(4) Neopravdani izostanak uredno pozvanog prijavljenog ne sprječava da se
rasprava provede u njegovoj odsutnosti te da Sud časti odluči o sporu.
(5) Neopravdani izostanak uredno pozvanog prijavitelja, ovisno o prijedlogu
prijavljenog, može biti razlog za obustavu postupka.
(6) O tome što se smatra neopravdanim izostankom odlučuje prvostupanjsko vijeće
Suda časti ocjenjujući ponašanje prijavitelja i prijavljenog tijekom cijelog
postupka kao sve okolnosti predmeta spora.
(7) Predsjednik prvostupanjskog vijeća Suda časti brine da se u raspravi iznesu
sve činjenice koje su mjerodavne za donošenje odluke.
(8) Predsjednik i članovi prvostupanjskog vijeća Suda časti na raspravi
postavljaju pitanja strankama, svjedocima i vještacima radi utvrđivanja
činjeničnog stanja neophodnog za donošenje odluke.
(9) Stranke u postupku mogu po odobrenju predsjednika prvostupanjskog vijeća
Suda časti protustranci, svjedoku i vještaku postavljati pitanja radi
razrješavanja glavne stvari u postupku.
(10) Predsjednik prvostupanjskog vijeća Suda časti upravlja postupkom na način
da se postupak odvija bez zastoja i da sprječava njegovo odugovlačenje. Posebnu
brigu vodi o održavanju reda i dostojanstva Suda časti, te stranku i/ili njenog
punomoćnika koji remete red može udaljiti s rasprave.
(11) Prije zaključenja rasprave predsjednik prvostupanjskog vijeća Suda časti
daje riječ strankama, odnosno njihovim punomoć­nicima.
(12) O raspravi se vodi zapisnik u koji se unose sve odlučne činjenice,
rezultati dokaznog postupka i odluke predsjednika prvostupanjskog vijeća Suda
časti i prvostupanjskoga vijeća Suda časti. Zapisnik potpisuju predsjednik
prvostupanjskog vijeća Suda časti, zapisničar i stranke koje predsjednik
prvostupanjskog vijeća Suda časti upozorava na pravo da im se prije potpisa
pročitaju njihove izjave iz zapisnika.
(13) Iznimno od stavka (1) ovog članka Sud časti može odlučiti o prijavi na
temelju dostavljenih isprava bez održavanja rasprave.

*Vijećanje o povredi i mjeri*
Članak 23.

(1) Nakon zaključene rasprave suci prvostupanjskog vijeća Suda časti pristupaju
vijećanju o predmetu postupka.
(2) Odluke se donose većinom glasova svih sudaca prvostupanjskog vijeća Suda
časti.
(3) Sudac Suda časti ne može se suzdržati od glasovanja.
(4) O tijeku vijećanja vodi se poseban zapisnik koji potpisuje predsjednik i
članovi prvostupanjskog vijeća Suda časti. Zapisnik sadrži datum vijećanja,
stranke postupka, predmet o kojem se vijećalo, sastav prvostupanjskog vijeća
Suda časti te odluku o odgovornosti prijavljenog i izrečenoj mjeri.
(5) Predsjednik prvostupanjskog vijeća Suda časti može odmah po zaključenju
rasprave i vijećanju objaviti presudu ili je dostaviti strankama u pisanom
obliku.

VI. ODLUKE PRVOSTUPANJSKOG VIJEĆA

*Prvostupanjske odluke Suda časti*
Članak 24.

(1) Odluke Suda časti su presude ili rješenja.
(2) Sud časti može, po provedenom postupku, presudom osloboditi prijavljenog
odgovornosti ili ga proglasiti odgovornim i izreći mu jednu ili više od mjera iz
članka 14. ovog Pravilnika.
(3) Sud časti će rješenjem odlučiti o pravovremenosti prijave ili o drugim
razlozima za obustavu postupka.
(4) Ako tajnik Suda časti uoči, iz navoda prijave i iz njezinih priloga, da je
prijava podnesena po proteku subjektivnog, odnosno objektivnog roka, on o tome
izvješćuje suca pojedinca koji, nakon što prouči prijavu i priloženu
dokumentaciju, može donijeti rješenje kojim prijavu odbacuje kao nepravovremenu.
(5) Osim u slučaju iz prethodnog stavka ovoga članka Pravilnika, sudac pojedinac
odbacit će prijavu rješenjem i u slučajevima:
1. ako je prijava podnesena zbog povrede o kojoj je Sud časti već raspravljao i
odlučio,
2. ako je prijava podnesena zbog povrede o kojoj je pred Sudom časti zaključena
nagodba, osim u slučaju neispunjavanja obveza iz navedene nagodbe,
3. ako iz bilo kojih drugih razloga nije moguće započeti i voditi postupak.
(6) Tajnik Suda časti odlučuje o obustavi postupka odnosno odbacivanju prijave
zbog nenadležnosti, u slučaju kada prijavljeni nije član Hrvatske obrtničke
komore, ako je prijavu podnijela neovlaštena osoba te u slučajevima iz članka 9.
stavak 4. (radni spor), članka 17. stavak 7. (postupak na redovnom sudu) i
članka 18. stavak 5. (nepotpuna prijava).
(7) O obustavi postupka pred Sudom časti tajnik dostavlja pisanu obavijest.

*Sadržaj presude, rješenja i zaključka*
Članak 25.

(1) Presuda ili rješenje Suda časti izrađuje se u pisanom obliku i sadrži:
1. naziv Suda časti,
2. sastav vijeća,
3. imena i adrese, odnosno tvrtke i adrese sjedišta stranaka, i podatke i adrese
njihovih punomoćnika,
4. predmet spora,
5. izreku presude s kratkim činjeničnim i pravnim opisom povrede i s izrečenom
mjerom,
6. obrazloženje i
7. uputu o pravnom lijeku.
(2) U postupku pred prvostupanjskim vijećem Suda časti ne može se donijeti
presuda na temelju priznanja, presuda na temelju odricanja, presuda zbog ogluhe
ni presuda zbog izostanka.

VII. POSTUPAK POVODOM ŽALBE

*Pravni lijekovi i odluke o njima*
Članak 26.

(1) Protiv prvostupanjske presude Suda časti nezadovoljna stranka može izjaviti
žalbu drugostupanjskom vijeću u roku 15 dana od dana primitka pobijane presude,
a protiv rješenja može izjaviti žalbu u roku 8 dana od dana primitka.
(2) Ako povodom obavijesti tajnika Suda časti o obustavi postupka iz članka 24.
stavak 6. stranka podnese žalbu, tajnik Suda časti uputit će spis predsjedniku
Suda časti radi imenovanja drugostupanjskog vijeća koje će odlučiti po žalbi.
(3) Žalba protiv presude i/ili rješenja mora sadržavati:
1. oznaku presude ili rješenja protiv kojih se podnosi,
2. razloge zbog kojih se žalba podnosi,
3. određenu izjavu o tome da se presuda ili rješenje pobija u cijelosti ili
djelomice,
4. potpis podnositelja žalbe.
(4) U slučaju da žalba ne sadrži sve podatke iz prethodnog stavka sud će po njoj
ipak postupati ako se može utvrditi na koju se odluku odnosi te ako su navodi
žalitelja razumljivi.
(5) Žalba zadržava izvršenje izrečene mjere.
(6) Odlučujući povodom žalbe protiv presude, drugostupanjsko vijeće Suda časti
može:
1. rješenjem odbaciti žalbu kao nepravovremenu, nepotpunu ili nedopuštenu,
2. presudom odbiti žalbu kao neosnovanu i potvrditi presudu prvostupanjskog
vijeća Suda časti,
3. rješenjem ukinuti presudu prvostupanjskog vijeća Suda časti i predmet uputiti
prvostupanjskom vijeću na ponovno suđenje,
4. rješenjem ukinuti presudu prvostupanjskog vijeća Suda časti i prijavu
odbaciti te presudom preinačiti presudu prvostupanjskog vijeća Suda časti.
(7) Odlučujući povodom žalbe protiv rješenja drugostupanjsko vijeće Suda časti
može:
1. rješenjem odbaciti žalbu kao nepravovremenu, nepotpunu ili nedopuštenu,
2. rješenjem odbiti žalbu kao neosnovanu i potvrditi rješenje prvostupanjskog
vijeća Suda časti,
3. rješenjem ukinuti rješenje prvostupanjskog vijeća Suda časti i predmet
uputiti prvostupanjskom vijeću na ponovan postupak.
(8) Rješenje odnosno presuda drugostupanjskog vijeća Suda časti su konačni.
(9) Protiv rješenja o odbačaju prijave, koje je donio prvostupanjski sudac
pojedinac, žalbu može podnijeti samo prijavitelj, u roku od 8 dana od primitka
rješenja, a o njoj odlučuje rješenjem drugostupanjski sudac pojedinac.
Drugostupanjsko rješenje, kojim se potvrđuje prvostupanjsko rješenje, konačno je
i protiv njega nije dopušten pravni lijek.
(10) U postupku pred Sudom časti revizija i ponavljanje postupka kao ni tužba
kojom se pokreće upravni spor nisu dopušteni.

*Troškovi postupka*
Članak 27.

(1) U postupku pred Sudom časti ne plaća se naknada (pristojba).
(2) Svaka stranka u postupku plaća svoje troškove, troškove svojih punomoćnika,
troškove predloženih vještaka kao i druge troškove nastale temeljem prijave.

VIII. IZVRŠENJE MJERA

*Tko i kako izvršava izrečene mjere*
Članak 28.

(1) Izvršenje (ovrhu) pravomoćno izrečenih mjera Suda časti pokreće i vodi
tajnik Suda časti, i to, kako slijedi:
1. Mjera opomene izvršava se dostavljanjem pravomoćne presude Suda časti
prijavljenom i prijavitelju.
2. Mjera javne opomene uz objavu na sjednici Skupštine Komore izvršava se
objavom pravomoćne presude Suda časti na sjednici Skupštine Komore.
3. Mjera javne opomene uz objavu u glasilu Komore i na web stranici Komore u
trajanju od 60 dana te i u drugim glasilima ako je tako određeno presudom
izvršava se objavom pravomoćne presude Suda časti u glasilu Komore ili na trošak
prijavljenog u drugom dnevnom ili tjednom glasilu, ako je to određeno u presudi,
te na web stranici Komore u trajanju od šezdeset (60) dana. Ako prijavljeni ne
plati trošak objave presude istu će objaviti Komora na trošak prijavljenog.
4. Mjera privremenog ili trajnog oduzimanja prava primanja naučnika na
naukovanje izvršava se dostavom pravomoćne presude Suda časti Komori, koja mjeru
upisuje u evidenciju izdanih licenci za izvođenje praktičnog dijela naukovanja.
5. Mjera zabrane obavljanja djelatnosti izvršava se dostavom pravomoćne presude
Suda časti nadležnom županijskom uredu odnosno Uredu Grada Zagreba.
6. Mjera prijedloga za oduzimanje obrtnice izvršava se dostavom pravomoćne
presude Suda časti nadležnom županijskom uredu odnosno Uredu Grada Zagreba.
7. Mjera prestanka obnašanja funkcije u tijelima i radnim tijelima Komore,
područne obrtničke komore odnosno udruženja obrtnika izvršava se dostavom
pravomoćne presude Suda časti radi opoziva nadležnom tijelu Komore, područne
obrtničke komore ili udruženja obrtnika, uz objavu u glasilu Komore.
8. Mjera zabrane obnašanja funkcije u tijelima i radnim tijelima Komore,
područne obrtničke komore odnosno udruženja obrtnika izvršava se dostavom
pravomoćne presude tijelima Komore, područne obrtničke komore ili udruženja
obrtnika nadležnim za provođenje izbora, kao i tijelima nadležnim za imenovanje
na funkciju prema sjedištu obrta osobe kojoj je izrečena mjera Suda časti.
(2) Izrečene mjere ne mogu se izvršiti po isteku dvije godine od dana
pravomoćnosti presude.

IX. REGISTAR MJERA, BRISANJE IZ REGISTRA I ČUVANJE DOKUMENATA

*Upis mjera u registar, izdavanje uvjerenja, brisanje mjera iz registra i tajnost
podataka*
Članak 29.

(1) Mjere izrečene pravomoćnim presudama Suda časti upisuju se u registar mjera
Suda časti.
(2) Temeljem podataka u registru mjera tajnik Suda časti, na pisani zahtjev
člana Komore, izdat će uvjerenje o neizricanju mjera.
(3) Mjera opomene briše se iz registra mjera Suda časti po proteku roka od jedne
(1) godine, mjera javne opomene uz objavu na sjednici Skupštine Komore po
proteku roka od dvije (2) godine, a mjera javne opomene uz objavu u glasilu
Komore i na web stranici Komore u trajanju od 60 dana te i u drugim glasilima
ako je tako određeno presudom po proteku roka od tri (3) godine od pravomoćnosti
presude Suda časti.
(4) Mjera privremenog oduzimanja prava primanja naučnika na naukovanje briše se
iz registra mjera Suda časti po proteku roka od tri (3) godine od pravomoćnosti
presude Suda časti.
(5) Mjera zabrane obavljanja djelatnosti briše se iz registra mjera Suda časti
po proteku roka od pet (5) godina od pravomoćnosti presude Suda časti.
(6) Mjera prestanka obnašanja funkcije u tijelima i radnim tijelima Komore,
područne obrtničke komore odnosno udruženja obrtnika briše se iz registra mjera
Suda časti po proteku roka od četiri (4) godine od pravomoćnosti presude Suda
časti.
(7) Mjera zabrane obnašanja funkcije u tijelima Komore, područne obrtničke
komore odnosno udruženja obrtnika briše se iz registra mjera Suda časti po
proteku dvostrukog vremena od vremena trajanja izrečene mjere, a od
pravomoćnosti presude Suda časti.
(8) Mjera prijedloga za oduzimanja obrtnice i mjera trajnog oduzimanja prava
primanja naučnika na naukovanje ne brišu se iz registra mjera Suda časti.
(9) Podaci o brisanim mjerama ne smiju se dati na uvid.

*Čuvanje dokumentacije Suda časti*
Članak 30.

Dokumentacija o postupku pred Sudom časti čuva se deset (10) godina od dana
pravomoćnosti odluke Suda časti, osim u slučaju izricanja mjere oduzimanje
obrtnice u trajanju od šest (6) mjeseci do pet (5) godina, i u slučaju izricanja
mjere trajnog oduzimanja prava na primanje naučnika na naukovanje, kada se
dokumentacija čuva trajno.

X. NADZOR NAD ADMINISTRATIVNIM POSLOVANJEM I TROŠENJEM PRORAČUNSKIH SREDSTAVA

Članak 31.

Komora obavlja nadzor nad administrativnim i materijalnim poslovanjem i
proračunom Suda časti i osigurava sredstva potrebna za njegov rad.

XI. ZAVRŠNE ODREDBE

Članak 32.

Tumačenje odredbi ovog Pravilnika temeljem prijedloga Predsjedništva Suda časti
Upravnom odboru Komore, daje Skupština Komore.

Članak 33.

Postupci pokrenuti pred Sudom časti do stupanja na snagu ovog Pravilnika dovršit
će se prema odredbama Pravilnika o Sudu časti Hrvatske obrtničke komore
(»Narodne novine« broj 62/02 i 179/04).

Članak 34.

Stupanjem na snagu ovog Pravilnika prestaje važiti Pravilnik o Sudu časti
Hrvatske obrtničke komore od 21. svibnja 2002. godine (»Narodne novine« broj
62/02 i 179/04).

Članak 35.

Ovaj Pravilnik stupa na snagu i primjenjuje se osmog dana od dana objave u
»Narodnim novinama«.

Broj: 1-103-6879/8-19-2006.
Zagreb, 19. prosinca 2006.

Predsjednik
**Stjepan Šafran**, v. r.

Pravilnik, NN 11/2007-528
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)